**TÁJÉKOZTATÓ A SZIGORLATI TÁRGYAK TELJESÍTÉSÉRŐL**

A mesterképzések mintatanterve a 3. félévben kettő szigorlati tárgy teljesítését írja elő, bár ezek teljesíthetők a későbbi félévekben is.

1. **Általános tájékoztató**
2. **A szigorlatok a képzés alapozó jellegű első felének kiemelt részleteit ismétlik át**, immár az egyes tantárgyak teljesítései után, azaz szélesebb hallgatói rálátás mellett. Itt a számon kért tananyag az érintett tantárgyak összes tananyagához képest szűkebb, csak az egyes szakokhoz kapcsolódó alapismeretek összegzései. A szigorlatokkal a képzési cél az, hogy a hallgatók e kiemelt szakmai ismereteket átismételve, összefüggően megtanulva, „életre szóló” biztos alaptudást szerezzenek. A szigorlatok a tantárgyi vizsgákhoz képest *jobban* az **alaptudásra fókuszálnak**, viszont annak stabil ismeretét már az elégséges érdemjegyhez is megkövetelik.
3. **Minden mesterszakon két szigorlat van.** Mindkettőhöz három-három (első tanév mintatantervében szereplő) kötelező tantárgy kapcsolódik, tantárgyanként 4-4 kiemelt témakörrel. Az egyes témakörökön belül a számonkérés fókuszát képező ismeretanyagot az alcímek/résztémák tartalmazzák. Emellett mindegyik témakörhöz külön írásos tananyag (lényegében a tantárgyi jegyzetek kivonata) is kiadásra kerül.
4. **Szigorlat előfeltétele a kapcsolódó három tantárgy teljesítése**. (A hiányzó tárgyak a szigorlat félévében is felvehetők.)
5. **A szigorlat írásbeli és szóbeli részből áll,** azonban pusztán az írásbeli rész alapján is kaphat jegyet a hallgató. Az írásbelin 100 pont szerezhető. Legalább elégséges írásbeli esetén (minimum 50 pont), a hallgatónak lehetősége van részt venni a szigorlat szóbeli részén. A szóbeli részen a kiadott témakörök alapján mindhárom szigorlati tárgyhoz kapcsolódóan kap kérdéseket a hallgató. A szóbeli részen további 60 pont szerezhető, amelyből a sikeres teljesítéshez legalább 31 pont szükséges. Sikertelen szóbeli vizsga esetén az írásbelit is meg kell ismételni.

**II. Szigorlati vizsga**

1. **Az írásbeli rész** **75 perces (3\*25 perc, szünet nélkül)**, feleletválasztós és igaz-hamis kérdésekből, rövid kifejtős kérdésekből, illetve kisebb számítási és ábrarajzolós feladatokból áll. A szigorlat struktúráját tekintve nagyon hasonló az egyes tárgyak számonkéréséhez viszonyítva. (Tehát pl. az üzleti gazdaságtan tárgy vizsgakérdései, feladattípusai hasonlítanak a gazdasági ismeretek szigorlat üzleti gazdaságtan részéhez kapcsolódó kérdésekhez.)
2. A szigorlati témakörök, valamint a szigorlati jegyzetkivonatok a Tanulmányi Hivatal honlapján érhetők el a Mesterképzés/Szigorlat *Általános információk* menüpontban.
3. A szigorlatok letételére kizárólag a vizsgaidőszakban van lehetőség.
4. A vizsgaidőszakokban mindig írásbeli vizsgával kezd a hallgató.
5. Az írásbeli vizsga akkor érvényes, ha annak minden blokkját megírja a hallgató. Ha akár csak egy blokk is kimarad, akkor *Nem jelent meg* bejegyzés kerül be a Neptunba.
6. A vizsgaidőszakban, amennyiben a 100 pontos írásbelin legalább 50 pontot szerzett a hallgató, a szóbeli részt kihagyhatja, amit azzal jelez, hogy a szóbeli alkalomra nem jelentkezik be. Ekkor szigorlati jegye a következő ponthatárok szerint alakul: 50-54 elégséges, 55-69 közepes, 70-84 jó, 85 felett jeles.
7. Szóbeli szigorlatra csak a megelőző írásbeli alkalommal legalább 50 pontot elérőknek szabad jelentkezniük, amely jelentkezéssel egyúttal azt is jelzik, hogy írásbeli-szóbeli változatú vizsgát kívánnak tenni. A szóbeli szigorlat, tehát tulajdonképpen egy javító vizsga, ahol az írásbelin szerzett jegyet van lehetőség javítani vagy akár rontani. A szóbeli részen további 60 pontot szerezhetnek, amelyből a sikeres teljesítéshez legalább 31 pont szükséges. Írásbeli plusz szóbeli esetén a szigorlati jegyek: 81-87 – elégséges, 88-110 – közepes, 111-134 – jó, 135 felett jeles. (Sikertelen szóbeli vizsga esetén legközelebb az írásbelit is meg kell ismételni.) A szóbelin szerzett szigorlati jegyük a vizsgát követően a Neptunba kerül rögzítésre.
8. Az írásbeli-szóbeli változatú szigorlaton szerzett jegy – az adott szemeszterben – egyébként javítóvizsgával javítható (és rontható is), ilyenkor a szigorlatot az írásbelitől kezdődően kell megismételni.
9. A szigorlat szóbeli részére egyetlen időpontot írunk ki a Neptunban, ami jellemzően a vizsgaidőszak utolsó szigorlati időpontja. Ekkor az írásbeli rész teljesítésére nincs lehetőség.
10. Ha a hallgató feljelentkezik a szigorlat szóbeli részére, de a vizsgán nem jelenik meg, akkor a szigorlatot nem teljesítette, a tárgyat egy következő aktív félévében újra fel kell vennie (a szigorlat írásbeli részén elért eredmény törlésre kerül).

**III. Egyéb**

1) Amennyiben a hallgató javítani szeretné az írásbeli szigorlati vizsgára kapott érdemjegyét, vagy vizsgája elégtelen lett, akkor az adott szigorlathoz tartozó mindhárom tárgyból újra meg kell írja az írásbeli vizsgát, nincs arra lehetőség, hogy csak az egyiket, vagy kettőt ismételjen meg.

2) Az egyetemi oklevél minősítésébe az ELTE Hallgatói Követelményrendszere (HKR, 360. §) értelmében a GTK mesterképzési szakjain – többek között – a két szigorlat érdemjegyét is figyelembe veszik.